《书磨崖碑后用山谷诗韵》
清代·杨季鸾

悬崖下俯潆洄溪，行人系艇寻残碑。乔松冻折已偃盖，老柳风动仍垂丝。

欲循石桥叩梵宇，试步沙岸询渔儿。潇水之北湘流西，此间漫郎昔所栖。

小臣一颂照万古，不秉忠义谁能为。镌书石壁字如斗，恨我不识颜太师。

双悬日月事可纪，付与大笔淋漓挥。当时赍册尚有理，何乃暮齿贻忧危。

与庆宫前子职废，山谷讽刺来题诗。宜阳一谪叹不返，剔藓剩读轩昂词。

长欲山灵护文字，毋使瞬与烟云随。临流踯躅不忍去，怀古更为前贤悲。

作者简介：湖南宁远人，字紫卿。年十二，以《春草诗》得名。为魏源、陶澍等所推重。咸丰元年举孝廉方正，官翰林院待诏。归后侨寓零陵，主讲濂溪书院。有《春星阁诗钞》。